రేపటి నుంచి గోల్డన్‌ జూబ్లీ వేడుకలు..
-  ఐసీఏఐ సదరన్‌ ఇండియా రీజినల్‌ కౌన్సిల్‌ వెల్లడి
నవతెలంగాణ, వాణిజ్య విభాగం: సదరన్‌ ఇండియా రీజినల్‌ కౌన్సిల్‌ ఆఫ్‌ ది ఇన్‌స్టిట్యూట్‌ ఆఫ్‌ చార్టెర్డ్‌ అకౌంటెంట్స్‌ ఆఫ్‌ ఇండియా (ఎస్‌ఐఆర్‌సీ ఆఫ్‌ ఐసీఏఐ) గోల్డెన్‌ జూబ్లీ వేడుకలు రేపటి నుంచి (31వ తేదీ నుంచి) మూడు రోజుల పాటు హైదరాబాద్‌లో జరుగనున్నాయి. బుధవారం హైదరాబాద్‌లో ఏర్పాటు చేసిన విలేకరుల సమావేశంలో ఎస్‌ఐఆర్‌సీ చైర్మెన్‌ అడుసుమిల్లి వెంకటేశ్వరరావు, హైదరాబాద్‌ బ్రాంచ్‌ చైర్మెన్‌ మండవ సునిల్‌ కుమార్‌తో కలిసి నిర్వహించిన మీడియా సమావేశంలో గోల్డెన్‌ జూబ్లీ వేడుకల విశేషాలను వివరించారు. హైదరాబాద్‌లోని హెచ్‌ఐసీసీ నోవాటెల్‌ వేదికగా ఈ కార్యక్రమం నిర్వహించనున్నట్టు తెలిపారు. 31వ తేదీ ప్రారంభ వేడుకలలో రాష్ట్ర ఐటీశాఖ మంత్రి కె. తారకరామారావు, ఎమ్మెల్యే అరికపూడి గాంధీలు పాల్గొననున్నట్టుగా వివరించారు. ఇన్‌స్టిట్యూట్‌ ఆఫ్‌ చార్టెర్డ్‌ అకౌంటెంట్స్‌ ఆఫ్‌ ఇండియా (ఐసీఏఐ)అధ్యక్షులు సీఏ నవీన్‌ గుప్తా అధ్యక్షతన జరిగే వేడుకల్లో అధ్యయన పేరిట పలు సదస్సులు నిర్వహించనున్నట్టుగా వారు తెలిపారు. దక్షిణాది రాష్ట్రాల నుంచి 3500 మంది ప్రతినిధులు ఈ వేడుకలకు హాజరు కానున్నట్టుగా ఆయన వివరించారు. ఈ కార్యక్రమంలో ఐసీఏఐ కార్యదర్శి చిన మస్తాన్‌ తలకాయల, సభ్యులు రితే మిట్టల్‌, మండవ సునిల్‌ కుమార్‌, మేనేజింగ్‌ కమిటీ సభ్యులు సీఏ కట్టా రామచంద్రారెడ్డి, ఎస్‌ఐఆర్‌సీ టెక్నికల్‌ జాయింట్‌ డైరెక్టర్‌ టి. పరమ శివన్‌ పాల్గొన్నారు.
మీ స్నేహితులకు రికమెండ్ చెయ్యండి